Emma Ann Reynolds

Emma Ann Reynolds (Frankfort, Ohio, 1862ko abuztuaren 3a - Huntington, 1917ko urtarrilaren 11a) bere komunitatearen osasun beharrei erantzun nahi zien afro-amerikar irakasle, erizain eta medikua izan zen. Arrazakeriaren ondorioz erizainak prestatzeko eskoletara sartzea ukatu zitzaionez, Chicagoko Provident Ospitalea sortzeko eragina izan zuen, eta erizaintzako lehen lau graduatuetako bat izan zen. Bere heziketarekin jarraituz, mediku izatera heldu zen eta, horrela, Texasen, Louisianan eta Washingtonen lan egin zuen, Ohion etengabe bizitzen jarri aurretik. 

 Biografia 
Emma Ann Reynolds 1862ko abuztuaren 3an jaio zen Frankforten, Ross konderrian (Ohio). Sarah Jones eta William Reynolds senar-emazteen alaba zen. Wilberforce Unibertsitatean ikasketak amaitu ondoren, Kansas Cityra (Missouri) joan zen bizitzera, non bere lau neba-arreba bizi eta lan egiten zuten. Irakaskuntzan ziharduela, komunitate afroestatubatuarraren osasun-beharrak ezagutu zituen, eta Chicagoko erizaintza-eskolan izena ematen saiatu zen. Behin eta berriz ukatu zitzaion sarrera, beltza zelako. Bere nebaren, Louis H. apaizaren, laguntza bilatu zuen, eta biak Daniel Hale Williams doktore ezagunarengana hurbildu ziren 1890eko abenduan. 

Williamsek aldez aurretik onartu zuen erizaintzako langile gaituak eta ospitaleko oheak behar zituela paziente beltzentzat, bai eta  egoiliar, mediku eta zirujauentzako enplegu aukerak ere.  Reynoldsen beharrak bultzatu zuen erabakia: bere eragina erizain zuriak trebatzeko zentro batean sartzen laguntzeko erabili beharrean, komunitate beltza konbentzitzea bere ospitalea sortzeko.  Provident Ospitaleak 1891ko maiatzean ireki zituen ateak, langileak eta arraza arteko pazienteak ahalbidetzeko eta edozein arrazatako erizainentzako eskola bat ezartzeko helburuarekin.

Reynolds erizaintzako lehen klasean matrikulatu zen, hemezortzi hilabete beranduago bere entrenamendua osatuz, eta 1892ko urriaren 27an graduatu zen, Bertha I. Estes, Florence Phillips eta Lillian E. Reynoldsekin batera. Graduatu zen urte berean, Northwestern Unibertsitateko Emakumeen Medikuntza Eskolan eman zuen izena, eta eskolako lehen ikasle beltza izan zen. 1895ean graduatu zenean, trebakuntza osatu zuen lehen emakume afroamerikarra izan zen. Graduazioaren ondoren eta 1896ra arte, Reynoldsek erizainentzako eskolako gainbegirale gisa lan egin zuen, 1896an Paul Quinn College-ko mediku egoiliarra izan aurretik. Bi urte geroago, New Orleansera joan zen bizitzera, eta, arrazismoa  jasan arren, 1900eko uztailera arte egon zen han. New Orleansen zegoen bitartean, Reynolds  Woman's club movement delakoaren kide aktiboa izan zen, Woman's Christian Temperance Union eta New Orleanseko Afro-American Woman's Clubeko ofizialetako bat izan zen. Emakumeen klubaren aterkipean Erizain Bisitarien Elkartea sortu eta antolatu zuen pobreei doako erizaintza eskaintzeko.

1900eko uztailaren 23an, Reynoldsek hasieran hiru hilabeteko behin-behineko lanpostua izango zena hartu zuen, Howard Unibertsitateko Freedman's Hospitaleko erizain buru gisa. 1901era arte Freedman's Hospitalen egon zen, erizaintza fakultateko nutrizio arloan lanean, baina hurrengo urtean Ohiora itzuli zen gaixorik zituen gurasoak zaintzera. Sulphur Licken (Ohio) ezarri zuen bere kontsulta medikoa, eta han egin zuen lan hil zen arte.

Reynolds bihotzeko gaixotasun baten ondorioz hil zen 1917ko urtarrilaren 11n Huntington udalerrian, Ross konderrian (Ohio), eta Davis hilerrian lurperatu zuten Waverlytik gertu (Ohio), urtarrilaren 13an.

 Sariak eta aintzatespenak 

 Provident Ospitaleko Erizaintzako Ikasle Ohien Elkarteak haren omenezko hilarri bat eraiki zuen Frankforteko Greenlawn hilerrian 1990ean.
 Reynolds Chillicothe-Ross County Women 's Hall of Fame-n sartu zen 1991n, bere mediku-ekarpenengatik, eta Ohio Women' s Hall of Fame-n sartu zuten 1994an.
 Estatu Batuetako Ordezkarien Ganberak aitzindaritzat hartu zuen 2001ean, Emakumearen Hilabetean.

 Erreferentziak 

 Kanpo estekak 


Kategoria:Ameriketako Estatu Batuetako erizainak
Kategoria:Emakume erizainak
Kategoria:Emakume medikuak
Kategoria:Emakume zientzialariak